  Ирина Самигулова Анжелика Тихонова корреспондент Башкортостанысь Татышлы ёросын Калыкъёслэн эшъяськон юртсылэн филиалаз – Историяя но лулчеберетъя удмурт центр бордын Егит удмурт семьяослэсь клубзэс кылдытӥзы. Со сярысь ивортодэтъя «Удмуртия» агентстволэн корреспондентэзлы центрысь методист, клублэн кивалтӥсез Ксения Милиятова вераз. « Туннэ нуналлы удмурт центр бордын ужало кык клубъёс – удмурт нылкышноослэн "Эшъяськон тугоко" клубзы но удмурт нылпиослэн "Ренбик" клубзы. Ми малпамы, кулэ эшшо одӥг клуб, кудӥз ке ужалоз удмурт егит семьяос понна » Ксения Милиятова, клублэн кивалтӥсез Клубез егит семьяослэсь данзэс ӝутон, удмурт сям-йылолъёсты утён понна малпазы. Отын пӧртэм-пӧртэм ужрадъёс ортчытъяны чаклало: котырес ӝӧкъёс, ужбергатон шудонъёс, кенешонъёс, мастер-классъёс, шулдыръяськонъёс, ӵошатсконъёс. « Со луоз сыӵе площадка, кытын пумиськылозы пӧртэм семьяос, мыноз обмен опытом, площадка, кудӥз юрттоз сям-йылолъёсты утьыны, сое асьме нылпиосмылы сётыны. Озьы ик клуб луоз площадка, кытын нылпиос анай-атайёссэс эшшо но юнгес гажалозы, гажалозы асьсэлэсь семьяоссэс » Ксения Милиятова, клублэн кивалтӥсез Туннэ нуналлы клубе Татышлы ёросысь Выльгуртысь (Новые Татышлы) 15 егит удмурт семьяос пыриськыны мылкыд каризы ини. Ксения Милиятова пусъе, соос ялан гуртын уг уло, палэнын ужало ке но, туж бадӟым мылкыдын доразы лыктӥзы шуыса. Али егит удмурт семьяос клубзылы ним малпало. Нош бӧрысь рос-прос ужаны кутскозы. Нялтас вераса, клубе пыриськисьёс ёросысьтызы мукет матысь гуртъёсысь егит семьяосын кусып юнматон понна ужрадъёс ортчытъяны ӧдъяло. Кылсярысь, КВН выллем шудонъёс. Бускель ёросъёсы но потаны мылкыдзы вань. « Егит семьяосты туала вакытэ туж но туж утьыны кулэ. Эшшо одӥг ужрад, кудӥз ке, ми малпаськом, туж кулэ, дыр, шуыса, кыӵе ке но опытэн адямиосты ӧтчаны, кудъёсыз ке валэктыны быгатозы семьяослы соослэсь дунлыксэс, кыӵе ке но вунэтэм сям-йылолъёсын тодматыны, кудзэ ке егит семьяос уг тодо ни, нылпиос но уз тодэ ни. Кин утёз со сям-йылолъёсты, анай-атай ке ӧз утьы? » Ксения Милиятова, клублэн кивалтӥсез Тодэ вайытом, Удмуртиын «Мынам песянае» элькун вожвылъяськон ортче. Йылпумъян люкетаз пыриськисьёс тодмо ини. Тегъёс: Мерлык удмуртъёс Атайёслэнкенешсы Башкирия  